Det siger intet om virkeligheden, når fire ud af Liberal Alliances seks ministre i en måling foretaget af Epinion for DR Nyheder indtager de fire dårligste placeringer ud af alle regeringens 22 ministre.

Sådan lyder det fra Liberal Alliances partileder, udenrigsminister Anders Samuelsen, i sin tale på partiets landsmøde i Aalborg.

Læs også : Liberal Alliances ministre scorer bundkarakterer

Ældreminister Thyra Frank (LA) ligger helt i bund i målingen, og det er især hendes placering, der får Anders Samuelsen til at stejle.

- Ved I hvad, kære medier. I kan rende og hoppe med jeres popularitetsmålinger.

Så rend mig et vist sted med jeres popularitetsmålinger. anders samuelsen

- Der er ikke en dansker, der er ikke et menneske i det her land, som ikke har den drøm, at hvis de skulle ende deres dage på et plejehjem, så var det et plejehjem ledet af Thyras værdier, siger Anders Samuelsen.

- De værdier er der så mange sosu-assistenter og sygeplejersker derude, som gerne vil dele ud i livet. Så rend mig et vist sted med jeres popularitetsmålinger, siger han.

De fire LA-ministre lander på de fire bundplaceringer i målingen, når de op mod 1.024 adspurgte skal vurdere, om de er henholdsvis positivt eller negativt stemte overfor den pågældende minister.

Det drejer sig om udenrigsminister og partileder Anders Samuelsen, økonomi- og indenrigsminister Simon Emil Ammitzbøll, transportminister Ole Birk Olesen og på sidstepladsen ældreminister Thyra Frank.

Anklager om kopiering

Thyra Frank har i lignende målinger foretaget for andre medier også ligget lavt.

Socialdemokratiet har med ældreordfører Astrid Krag (S) i spidsen anklaget Thyra Frank for, at hendes plejehjem var en succes, fordi det var overbetalt i forhold til de kommunale plejehjem.

Desuden har der været fokus på udtalelser fra bogen "Thyra Frank - livsglæde & stjernestunder" fra 2010. Heri fortæller hun, at hun som forstander kopierede lovpligtige arbejdspladsvurderinger fra et andet plejehjem.

Hun har siden afvist, at kopieringen har fundet sted i praksis.

Epinions måling af ministrene er foretaget ved at spørge op til 1.024 personer, om de er enten ”positivt eller negativt stemt” overfor en bestemt politiker. Det endelige resultat fås ved at trække de negative svar fra de positive.